Hoërskool Jan Viljoen: Lesufi en ouers môre byeenLeerders betoog Maandag buite die Hoërskool Jan Vijoen op Randfontein teen beweerde rassisme. (Foto: Pan Africano/Twitter) Panyaza Lesufi, LUR vir onderwys in Gauteng, sal Donderdag met die ouers van leerders aan die Hoërskool Jan Viljoen in Randfontein vergader oor verlede week se beweerde rassevoorval by dié Wes-Randse skool. Die LUR sê hy beoog om gedurende die vergadering terugvoer aan ouers te gee en na hul bekommernisse te luister. Die vergadering sal omstreeks 17:30 by die skool plaasvind. Tientalle mense het Maandagoggend na die skool opgeruk nadat ŉ bakleiery tussen leerders, een wit en een swart, Vrydag daar uitgebreek het. Die voorval was na bewering rasgedrewe. Maroela Media het berig gemoedere by die skool het hoog geloop en in ŉ stadium moes die polisie ŉ waterkanon en skokgranate inspan om die situasie in bedwang te hou. Lesufi het die skool besoek, met die bestuurslede vergader en daarna die skare vanuit ŉ Nyala-pantservoertuig van die polisie toegespreek. Sy toespraak is egter tydelik onderbreek nadat ŉ oënskynlike onderonsie onder sommige mense uitgebreek het. Klasse by die Hoërskool Jan Viljoen vind intussen voorlopig aanlyn plaas terwyl ŉ ondersoek na beweerde rassisme by die skool gedoen word.